Sogod, Sugbo

Ang Sogod usa ka ikaupat nga klase nga lungsod sa lalawigan sa Sugbo, Pilipinas. Sumala sa sensus sa tuig 2000, kini may populasyon nga 27,432 ka tawo sa 5,846 ka bubong. Kini may gidak-ong 12,413.56 ka ektarya.

Ang ngalang "Sogod", sumala sa tradisyon, tungod kay kining lungsora ang "sinugdanan" sa kalihokan sa misyon sa mga Katsila paamihanan sa lalawigan.

Ang laing pasabot sa gigikanan sa ngalan mao ang "sinugdanan" sa puting balas paamihanan ug sa itom nga balas pahabagatan.

Mga barangay
Ang Sogod may 18 ka mga barangay.

Kasaysayan
Ang lungsod sa Sogod kanhi barangay sa karon silingang lungsod sa Catmon. Nahimo kining usa ka lungsod pagka-Enero 1, 1921.

Ang munisipyo sa lungsod kaduha na mailog sa mga rebelde sulod sa dili mokubos sa duha ka oras: kaniadtong 1990 ug ingon man pagka-2000.

Giingong may presensiya lang gihapon sa mga walhon sa mga bukirang bahin sa lungsod.

Ang ika-78 nga batalyon sa Kasundalohan sa Pilipinas, kinsa nabantog sa tinguhang pag-ilog sa kampo-militar sa Moro Islamic Liberation Front panahon sa pamunoan ni Estrada karon naa na magkampo sa Sogod.

Politika
Ang Sogod sakop sa ikalimang distrito kongresiyonal sa Sugbo ug ubos sa pagdumala ni Mayor Thaddeus Durano ug bise-Mayor Monyeen Durano.

Heyograpiya
Ang Sogod may daghang sapa ug mga langob. Ang Sapa sa Ongon (sa Barangay Binabag) maoy gibasehan sa mga sugilanon ni Benjamin Montecillo. Ang Sapa sa Binaliw sa Brgy. Bagatayam gibutangan og plantang hidrotermal kaniadto.

Kultura
Ang lungsod sa Sogod nagsaulog kada-Hulyo 25 agig selebrasyon sa adlaw kapyistahan ni Senyor Santiago Apostol ang patron sa lungsod.

Ekonomiya
Panguma ang nag-unang industriya sa lungsod.

Sa pagkabaol sa mga uma ug sa pagsulod sa mga baratong produktong agrikultural gikan sa gawas inubanan sa pagsaka sa mga presyo sa abono ug patambok ug sa nagkaubos nga subsidiya gikan sa kagamhanan, daghang mga kanhi mag-uuma ang napugos sa paglalin ngadto sa dakbayan.

Sa Brgy. Bawo makita karon ang usa ka planta sa Pryce Gas Inc.

Turismo
Makita sa Sogod ang Alegre Beach Resort ug ang New Club Pacific. Alang sa mga limitado ang badyet, ang mga busay sa Bagatayam walay bayad.

Mga iladong tawo nga lumadnon sa Sogod
Ang Sogod nailhan isip lungsod sa mga tadhang magsusulat sa pinulongang Sinugboanon. Lakip sa mga magsusulat nga nagdako sa Sogod sila si Oliver Flores, Benjamin Montecillo, ug Santiago R. Pepito.

Ang bugtong sekundaryang tulunghaan duol sa poblasyon sa lungsod gingalan alang sa giilang amahan sa lungsod, si Juan Dosado.

Mga reperensiya

Mga sumpay sa gawas
 Philippine Standard Geographic Code 
  2000 Philippines Census Information 
 e-LGU Information on Sogod 
  Cabalawan Essential Oil Extraction Project 
  Mga pag-abuso militar sa Sogod

Mga lungsod ug dakbayan sa Sugbo